Document ID: 32000D0367

Komisjoni otsus,
3. mai 2000,
millega rakendatakse nõukogu direktiivi 89/106/EMÜ ehitustoodete ja ehitiste ning nende osade liigitamise puhul tulekindlustoimivuse järgi
(teatavaks tehtud numbri K(2000) 1001 all)
(EMPs kohaldatav tekst)
(2000/367/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 1988. aasta direktiivi 89/106/EMÜ [1] ehitustooteid käsitlevate liikmesriikide õigusnormide ühtlustamise kohta, mida on muudetud direktiiviga 93/68/EMÜ, [2] eriti selle artikleid 3, 6 ja 20,
ning arvestades järgmist:
(1) Direktiivi 89/106/EMÜ artikli 3 lõigetes 2 ja 3 on sätestatud, et ehitiste kaitse erinevate tasemete arvestamiseks, mis võivad olla ülekaalus riigi, regiooni või kohalikul tasandil, võib tõlgendusdokumentides iga olulise nõude puhul kehtestada klasse. Need dokumendid on avaldatud komisjoni teatistena nõukogu direktiivi 89/106/EMÜ [3] tõlgendusdokumentide kohta.
(2) Tõlgendusdokumendi nr 2 punktis 4.2.1 põhjendatakse olulise nõude "Tuleohutus" erinevate tasemete vajadust olenevalt ehitise liigist, kasutamisest, asukohast, planeeringust ja hädaseadmete kättesaadavusest.
(3) Tõlgendusdokumendi nr 2 punktis 2.2 on loetletud rida omavahel seotud olulise nõude "Tuleohutus" täitmiseks vajalikke meetmeid, mis üheskoos annavad panuse tuleohutusstrateegia kindlaksmääramisse, mida võib liikmesriikides välja arendada eri viisidel.
(4) Tõlgendusdokumendi nr 2 punktis 4.3.1.3 on kindlaks määratud üks sellistest liikmesriikides ülekaalus olevatest meetmetest, mis on seotud ehitustoodete ja/või ehitiste osade tulekindlustoimivusega.
(5) Selleks et oleks võimalik hinnata ehitustoodete ja ehitiste ning nende osade tulekindlustoimivust, on ühtlustatud lahendusena tõlgendusdokumendis nr 2 esitatud klasside süsteem.
(6) Seda klasside süsteemi on kohandatud tehnika edusammudega Euroopa standardiseerimisasutuste komisjoni, CENi ja CENELECi volitusel.
(7) Direktiivi 89/106/EMÜ artikli 6 lõikes 3 on sätestatud, et liikmesriigid võivad kindlaks määrata oma territooriumil järgitavaid toimivuse tasemeid ainult ühenduse tasemel vastuvõetud liigituse raames ja kasutades kõiki, mitut või ühte klassi.
(8) käesoleva otsusega ettenähtud meetmed on kooskõlas alalise ehituskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse tasandil vastuvõetud ehitustoodete ja ehitiste ning nende osade tulekindlustoimivuse järgi liigitamise süsteem on sätestatud käesolevas lisas.
Artikkel 2
Käesolev otsus on adresseeritud liikmesriikidele.
Brüssel, 3. mai 2000

Labels: 1
20
7
3
12